WB-wenners maak verlowing bekend | Netwerk24
WB-wenners maak verlowing bekend
15 Maart 2019 12:26
Twee lede van die VSA se seëvierende Wêreldbeker-vrouesokkerspan van 2015, wat nog nie eens in die openbaar erken het dat hulle 'n paartjie is nie, het nou hul verlowing aangekondig.
Ali Krieger (links) en Ashlyn Harris het mekaar ontmoet terwyl hulle sokker vir die VSA se nasionale vrouespan gespeel het. Foto: Getty Images
Orlando Pride se Ali Krieger en Ashlyn Harris het bykans 'n dekade gelede begin uitgaan nadat hulle mekaar in die nasionale span ontmoet het.
"Ons het altyd op die bus en op vlugte langs mekaar gesit en die res is soort van maar geskiedenis," sê Harris.
Die paartjie sê hulle het hul verhouding geheim gehou sodat hulle nie as afleiding vir hul spanmaats en franchise dien nie.
"Ons wou professioneel optree en seker maak ons daag elke dag op en doen ons werk, en nie net omdat ons 'n paartjie is nie, maar omdat ons lief is vir wat ons doen en goed is daarin," sê Krieger.
"Nou is ons nege jaar later en ons gaan later vanjaar trou."
Orlando Pride-aanhangers, wat lank reeds vermoed het dat die twee in 'n verhouding is, noem die paartjie "Krashlyn".
Hulle gaan tot ná vanjaar se Wêreldbekertoernooi in Frankryk wag voordat hulle die knoop gaan deurhak.
Krieger (34), 'n verdediger, het 98 keer vir die VSA uitgedraf en was by Fifa se Fifpro-wêreld-elftal in 2016 ingesluit.
Harris (33) is lank reeds die tweedekeuse-doelwagter ná Hope Solo en het 20 wedstryde vir haar land gespeel.